Diari Oficial de la Generalitat Valenciana


Sumari del DOGV 6226, del 15-03-2010 (2010/2438)

RESOLUCIÓ de 15 de gener de 2010, per la qual es modifica la Resolució de 5 de juny de 2009, de la Direcció General d'Avaluació, Innovació i Qualitat Educativa i de la Formació Professional, de la Conselleria d'Educació, per la qual es dicten instruccions relatives al final del curs 2008-2009 i per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2009-2010.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6226

Data del DOGV
:   15-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/2438


Data del document
:   15-01-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * alumnat
    * reforma de l'ensenyament
    * ensenyament professional
    * alumne
    * legislació escolar
    * ensenyament secundari
    * accés a l'educació
    * política educativa
    * legislació
    * centre d'ensenyament

RESOLUCIÓ de 15 de gener de 2010, per la qual es modifica la Resolució de 5 de juny de 2009, de la Direcció General d'Avaluació, Innovació i Qualitat Educativa i de la Formació Professional, de la Conselleria d'Educació, per la qual es dicten instruccions relatives al final del curs 2008-2009 i per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2009-2010. [2010/2438]
Aprovades les instruccions que figuren en l'annex I de la Resolució de 5 de juny de 2009, de la Direcció General d'Avaluació, Innovació i Qualitat Educativa i de la Formació Professional per la que es dicten instruccions relatives al final del curs 2008-2009 i per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2009-2010, es fa necessari, no obstant això, ampliar-les en relació a determinats aspectes organitzatius i acadèmics dels Programes de Qualificació Professional Inicial.
En virtut del que exposa i d'acord amb les competències conferides per l'article 70 de la Llei del Consell i l'article 13 del Decret 118/2007, de 27 de juliol, del Consell, pel que s'aprova el reglament Orgànic i Funcional de la Conselleria d'Educació, resolc:
Apartat únic. Modificació de les instruccions per a l'organització i funcionament dels Programes de Qualificació Professional Inicial
S'aprova la modificació de la Resolució de 5 de juny de 2009 de la Direcció General d'Avaluació, Innovació i Qualitat Educativa i de la Formació Professional, per la que es dicten instruccions relatives al final del curs 2008-2009 i per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor per al curs 2009-2010, per mitjà de la modificació dels apartats primer, segon, sèptim, deu i onze i incorporació d'un nou apartat catorzé de l'annex I de la mencionada Resolució, així com l'ampliació de l'annex VI (combinacions de qualificacions) de l'esmentada Resolució en virtut de la noves combinacions autoritzades per mitjà de la Resolució de 25 de novembre de 2009, de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació (DOCV número 6170 de 22.12.2009) i queden tots ells redactats d'acord amb el que disposa l'annex I a la present resolució.
Contra la present resolució, que no esgota la via administrativa, els interessats podran interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà de la seua publicació en el Diari Oficial de la Comunitat Valenciana, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
DISPOSICIÓ FINAL
La present resolució entrarà en vigor l'endemà de la seua publicació en el Diari Oficial de la Comunitat Valenciana.
València, 15 de gener del 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.
Annex I
Primer. El procés d'orientació i accés als PQPI
1. Els equips docents d'Educació Secundària Obligatòria, en col·laboració amb el departament d'orientació dels centres, després de la segona avaluació del curs i, en tot cas, amb anterioritat a l'inici del calendari de matriculació en l'Ensenyança Secundària, posaran en marxa el procés d'orientació d'aquells alumnes del centre que per la seua situació acadèmica i personal puguen cursar algun programa de Qualificació Professional Inicial en qualsevol de les seues modalitats en el curs següent.
2. Este procés ha de dur-se a terme de manera individualitzada per mitjà d'entrevistes amb cada alumne o alumna interessat així com amb els seus pares, mares o representants legals a fi d'oferir-los l'oportuna ajuda, informació i orientació sobre els PCPI's, les seues modalitats i l'oferta existent en eixes dates.
En este procés seran atesos tant els alumnes a qui l'equip docent proposa cursar estos programes com a aquells que, reunint les condicions acadèmiques i d'edat establides en l'Orde de 19 de maig de 2008, voluntàriament sol·liciten ser orientats al respecte.
3. En l'orientació es tindran molt en compte els interessos de cada alumne i alumna cap a aquelles qualificacions professionals oferides en el seu propi centre o en altres centres docents o entitats de la seua localitat, zona o comarca, per tal d'afavorir la seua formació i l'aprofitament del programa en què poguera matricular-se. Així mateix, l'elecció per part de l'alumnat de les modalitats d'Aules o Aules Polivalents, o la proposta dels equips docents cap a les mateixes, haurà de comptar amb uns nivells mínims tant d'acceptació cap al medi escolar per part d'este alumnat com del seu rendiment acadèmic, grau d'assistència i comportament per a aprofitar la possibilitat d'obtenció del Graduat Escolar en Secundària Obligatòria que estes modalitats oferixen.
4. Al llarg d'este període es procedirà a omplir aquells documents, d'entre els següents, que procedisca i, que, d'acord amb allò que s'ha indicat en l'article 4 de l'Orde de 19 de maig de 2009, de la Conselleria d'Educació, per la què s'establix el procediment d'admissió de l'alumnat en els Programes de Qualificació Professional Inicial finançats amb fons públics, hauran d'adjuntar-se a l'annex II d'eixa Orde:
A. Sol·licitud d'incorporació voluntària a un PQPI i d'obertura del procés d'orientació que l'alumnat sol·licita a la direcció del centre. Annex II a la resolució de 5 de juny de 2009.
B. Avaluació acadèmica efectuada per l'equip docent tant per a l'alumnat per ell proposat com per al que haja sol·licitat cursar un PQPI voluntàriament. Annex III a la resolució del 5 de juny de 2009.
C. Informe psicopedagògic, segons model oficial actualitzat per als PQPI, establit en l'Orde de 15 de maig de 2006, de la Conselleria de Cultura, Educació i Esport (DOGV núm. 5270, de 31.05.2006) per a l'alumnat de 15 anys que complisca els requisits establits en l'article 30.1 de la LOE. Els protocols per a la seua sol·licitud i tramitació estan disponibles en la pàgina web de la Direcció General d'Avaluació, Innovació i Qualitat Educativa i de la Formació Professional: Servici d'Innovació i Qualitat Educativa.
D. Acceptació i compromís de l'alumne o alumna i els seus pares o representants legals. Annex IV a la resolució del 5 de juny de 2009.
E. Comunicació als pares o representants legals en el cas que la decisió d'incorporació a un PQPI l'haja pres l'equip docent. Annex V a la resolució de 5 de juny de 2009.
5. Per a l'accés a les modalitats d'Aula, Aula-Polivalent, Taller i Taller Polivalent de l'alumnat de 16 o més anys d'edat que vullga continuar la seua escolarització, el centre expedirà l'informe del departament d'orientació a què fan referència els articles 6.6 i 7.6 de l'Orde de 19 de maig de 2008, de la Conselleria d'Educació, per la què es regulen els Programes de Qualificació Professional Inicial en la Comunitat Valenciana, el model de la qual figura com a annex II a la present resolució de 15 de gener del 2010.
6. Per a l'accés als Programes de Qualificació Professional Inicial de les modalitats d'Aula i Aula Polivalent, de l'alumnat de 15 anys que reunisca els requisits establits al respecte, la direcció dels centres tramitarà la sol·licitud de l'informe corresponent a la Inspecció Educativa per mitjà del document el model de la qual figura com a annex III a la present resolució de 15 de gener del 2010.
7. L'informe de la Inspecció Educativa a què es referix l'apartat anterior i que se cita en l'article 4.2 de l'Orde de 19 de maig de 2008, figura com a annex IV a la present resolució de 15 de gener del 2010.
8. Els centres i entitats que impartisquen PQPI duran a terme al llarg del curs activitats d'orientació i informació per a l'alumnat i les seues famílies, sobre les possibilitats i opcions que existixen a partir de la superació del programa.
Així mateix, els centres i entitats mantindran relacions amb altres centres docents, EPAS, entitats o empreses de la seua localitat, zona o comarca que afavorisquen tant l'orientació com la prossecució d'estudis i inserció laboral del seu alumnat, després de la finalització o abandó del programa.
Segon. Matrícula
1. Per als PQPI sostinguts amb fons públics el procés i calendari de matriculació serà el mateix que es determine cada curs per a l'Educació Secundària tant en l'última etapa del curs com al setembre, una vegada finalitzats els corresponents exàmens.
2. Per a formalitzar la matrícula en un centre o entitat diferent del que s'haja realitzat l'ESO el curs immediatament anterior, serà necessari aportar els documents esmentats en l'article anterior com A, B, C, D, E i els annexos II i IV Ia la present resolució de 15 de gener del 2010.
3. Els equips docents, departament d'orientació i direcció del centre emissor vetlaran pel correcte ompliment dels documents i remissió d'estos i de l'expedient acadèmic a l'entitat o centre receptor.
Sèptim. El mòdul de la FCT
1. La realització del mòdul de la FCT, així com la confecció del corresponent programa de formació, es farà d'acord amb el que establix l'article 13 de l'Orde de 19 de maig de 2008.
2. Per a això, els programes impartits per centres docents i entitats, finançats o no amb fons públics, utilitzaran el model de Conveni i els annexos I, II, III, IV, V i VI que figuren en la pàgina web de Formació Professional, remetent a la unitat de gestió dels PQPI amb un mínim de 15 dies d'antelació a l'inici de les pràctiques els annexos I i II. La resta es remetrà una vegada conclosa la FCT.
3. Els centres docents públics utilitzaran el model de Conveni i els annexos I, II, III, IV, V, VI, SA i CA. Que figuren en la pàgina indicada anteriorment, remetent a la unitat de gestió de la FCT amb un mínim de 15 dies d'antelació a l'inici de les pràctiques els annexos I i II. La resta es remetrà una vegada conclosa la FCT.
4. El mòdul de Formació en Centres de Treball consistix en la realització d'un programa formatiu en un context real de treball i els continguts del qual es desenrotllen a través de les realitzacions professionals pròpies de la o les qualificacions professionals del programa.
L'adequada realització d'este mòdul complementarà la competència professional de l'alumnat obtinguda en el centre educatiu permetent-li desenrotllar en un context real de treball les funcions pròpies de la qualificació i conéixer l'organització del procés productiu o dels servicis i les relacions sociolaborals corresponents.
Els seus objectius són els següents:
- Complementar la formació i competència professional de l'alumnat en contextos reals de treball.
- Afavorir el coneixement de l'organització productiva corresponent al perfil professional per part de l'alumnat del programa.
- Afavorir la inserció laboral dels jóvens i la relació entre els centres educatius i les empreses d'un determinat sector, localitat o comarca.
5. Per a possibilitar la realització del mòdul de la FCT s'establix el concert de col·laboració. El concert de col·laboració és l'acord formal entre un centre educatiu o entitat promotora de Programes de Qualificació Professional Inicial, i una empresa o institució que oferix llocs formatius per a realitzar la FCT. Les seues característiques principals són les següents:
- El conveni de col·laboració pot emparar a un o més alumnes del mateix programa, podent-se firmar, per tant, un sol conveni amb cada empresa col·laboradora.
- Pot ser rescindit a petició de qualsevol de les parts.
- No implica relació laboral entre els/les alumnes i l'empresa. L'alumnat no tindrà, en cap cas, vinculació o relació laboral amb l'empresa i de formalitzar-se contracte laboral entre un alumne/a i l'empresa, es procedirà a comunicar-ho al centre educatiu o entitat promotora del programa quedant suspeses les pràctiques formatives. Es procedirà llavors a reordenar el procés de la FCT en esta o una altra empresa, sempre que siga factible compaginar els períodes i horaris de relació laboral amb els de formació, que hauran de quedar perfectament delimitats.
- L'alumnat dels Programes de Qualificació Professional Inicial promoguts per entitats segons l'Orde de Bases de 7 de juliol de 2008, de la Conselleria d'Educació (DOCV núm. 5806, de 16 de juliol de 2008) està cobert del risc d'accidents i responsabilitat civil front a danys a tercers per mitjà d'una pòlissa d'assegurança que estes subscriuen de conformitat amb l'article 7 d'eixa Orde.
- Respecte de l'alumnat dels centres públics participant en els Programes de Qualificació Professional Inicial, caldrà ajustar-se al que disposa el contracte d'assegurança de responsabilitat civil de la Conselleria d'Educació acordat pel Consell de la Generalitat Valenciana l'1 d'agost de 1988 i la pròrroga per a ell corresponent a cada curs.
- Respecte a l'alumnat de programes impartits per centres i entitats sense finançament públic, el risc d'accidents i responsabilitat civil front a danys a tercers estarà cobert per mitjà d'una pòlissa d'assegurança que els centres i entitats hauran de subscriure en els mateixos termes que la pòlissa d'assegurança exigible als programes sostinguts amb fons públics.
- Suposa un programa formatiu per a l'alumnat en pràctiques acordat entre el centre promotor del programa (professor/a tutor/a) i l'empresa.
6. El programa formatiu del Mòdul de la FCT és el conjunt d'activitats formatiu-productives, ordenades en el temps i en l'espai, que ha de realitzar un alumne/a durant les hores establides en el conveni o concert de col·laboració.
Les activitats han de constituir el complement final per a aconseguir la realització de les unitats de competència que conformen la o les qualificacions del programa.
La programació i desenrotllament del programa formatiu d'este mòdul caldrà ajustar-se al que disposen les ordes i resolucions en vigor al respecte. Amb tot, per a això, és convenient tindre en compte els següents aspectes previs:
- Inspirar-se en les situacions de treball corresponents a la qualificació o qualificacions professionals del programa, prenent com a referència directa els objectius, continguts, realitzacions professionals i criteris d'avaluació inclosos en els mòduls formatius associats a cada unitat de competència integrant de les qualificacions de nivell un del Catàleg Nacional de les Qualificacions.
- Ser real, prefixat i possible de dur a terme per al que haurà de tindre en compte els recursos, organització i naturalesa dels processos productius o de servicis del centre de treball concret.
- Suposar un nivell d'exigència per a l'alumnat tal que li permeta moure's amb normalitat entre els altres treballadors i respectar les normes de seguretat i higiene establides.
- Evitar tasques repetitives no rellevants per a l'adquisició de destreses i, si és el cas, possibilitar la rotació pels distints llocs de treball o seccions de l'empresa, propis de la qualificació o qualificacions professionals del programa.
- Explicitar la temporalització: duració de les activitats i període de realització.
7. Per a poder realitzar el mòdul de la FCT, a banda altres criteris de caràcter acadèmic i actitudinal relacionats amb els altres mòduls o àmbits constitutius del programa, establits per l'equip docent i donats a conéixer tant l'alumnat com als seus pares, tutors o representants legals, es requerix de l'alumnat haver assistit almenys al 85% de l'horari del període lectiu previ a la realització de la FCT. En el cas de realitzar este mòdul de mode fragmentat en dos o tres períodes durant el curs, prèvia la corresponent autorització, en casos excepcionals o per exigències de la pròpia família professional com és el cas de l'Agrària, s'aplicarà este mateix percentatge d'assistència en els períodes lectius immediatament anteriors a cada període de pràctiques.
8. En aquells Programes de Qualificació Professional Inicial el disseny dels quals supose més d'una qualificació de nivell 1, el desenrotllament del mòdul de FCT haurà d'atendre a un programa de pràctiques tal que integre les competències més rellevants de les qualificacions en qüestió, en un percentatge equilibrat, i en tot cas, la FCT haurà d'estar vinculada almenys a una de les qualificacions completes.
En este cas, els centres faran les corresponents previsions horàries per al desenrotllament de la FCT en el transcurs del primer nivell. El desenrotllament, excepcional, d'un període de FCT en el segon nivell, no podrà minvar en cap cas la càrrega horària i dedicació als àmbits conduents a l'obtenció del graduat.
9. L'obtenció de la qualificació d'Apte en este mòdul suposarà, a banda d'altres criteris de caràcter acadèmic i actitudinal previstos en el seu programa formatiu i igualment donats a conéixer, una assistència mínima del 85% de les hores d'ell.
10. L'alumnat de 15 anys que no haja complit els 16 en el període de pràctiques podrà realitzar el mòdul de la FCT en les mateixes condicions que l'alumnat de 16 anys, per quant l'article 30.1 de la LOE preveu que este alumnat s'incorpore a un Programa de Qualificació Professional Inicial. Per a això es tindrà en compte que la realització del mòdul no implica cap vincle laboral amb l'empresa receptora sinó una relació de caràcter formatiu. Tot això sense perjuí de les adaptacions o limitacions que puguen establir-se en casos concrets i per raons justificades en la programació i realització de la FCT per este alumnat.
11. Quan determinades circumstàncies desaconsellen que part de l'alumnat integrant del programa realitze les pràctiques en centres de treball, l'equip docent programarà aquelles activitats pràctiques substitutives d'ell i equivalents en hores a este mòdul, a realitzar pel propi centre. El conjunt d'estes pràctiques substitutives constituiran igualment un mòdul de la FCT que es reflectirà igualment tant en l'Acta final com en la Certificació. Per a això, almenys un mes abans de l'inici de les pràctiques, els centres afectats hauran de sol·licitar autorització a la Inspecció Educativa per mitjà d'un escrit en el que es justifiquen les causes, es relacionen els alumnes afectats i al que s'adjuntarà, necessàriament, el programa i horari per al desenrotllament de les citades pràctiques en el propi centre, qui resoldrà amb anterioritat a l'inici del mòdul de FCT.
Desé. La certificació final
1. De conformitat amb el que establix l'apartat 1 de l'article 18 de l'Orde de la Conselleria d'Educació, de 19 de maig de 2008, l'alumnat que haja superat tots els mòduls del primer nivell en qualsevol de les modalitats de PQPI en les diferents convocatòries, obtindrà les certificacions -acadèmica i d'acreditació d'unitats de competència- corresponents als mòduls superats, expedides, en nom de la Conselleria d'Educació, pel centre públic on haja cursat el programa o pel que s'haguera adscrit el centre privat o entitat autoritzada a impartir-lo. El centre expedirà, igualment, el certificat provisional del primer nivell, segons model que figura en l'annex IV a la present resolució de 15 de gener del 2010, a efecte de la seua presentació per a la prova d'accés a cicles formatius de grau mitjà.
2. L'alumnat que no haja superat tots els mòduls del primer nivell en qualsevol de les modalitats de Programes de Qualificació Professional Inicial en les diferents convocatòries o l'haguera abandonat abans de la seua conclusió, obtindrà les certificacions parcials -acadèmica i d'acreditació d'unitats de competència- corresponents als mòduls superats, expedides, en nom de la Conselleria d'Educació, pel centre públic on haja cursat el programa o pel que s'haguera adscrit el centre privat o entitat autoritzada a impartir-lo.
3. L'alumnat que haja superat el 2n nivell de les modalitats d'Aula i Aula-Polivalent en les diferents convocatòries obtindrà les certificacions - acadèmica i d'acreditació d'unitats de competència - corresponents als mòduls superats, expedides, en nom de la Conselleria d'Educació, pel centre públic on haja cursat el programa o pel que s'haguera adscrit el centre privat o entitat autoritzada a impartir-lo. El centre proporcionarà, igualment, el certificat provisional d'expedició del títol de Graduat Escolar en Educació Secundària Obligatòria.
4. L'alumnat que en la convocatòria extraordinària no haja superat el 2n nivell o l'haguera abandonat abans de la seua conclusió, obtindrà les certificacions parcials - acadèmica i d'acreditació d'unitats de competència, corresponents als mòduls superats, expedides, en nom de la Conselleria d'Educació, pel centre públic on haja cursat el programa o pel que s'haguera adscrit el centre privat o entitat autoritzada a impartir-lo.
5. La superació de cada mòdul específic requerirà, almenys, l'assistència amb aprofitament per part de l'alumne/a del 85% del total d'hores que l'integren.
Onzé. Els documents: actes i certificats. La seua tramitació
La tramitació de la documentació acadèmica de final de curs estarà subjecta a les següents fases procedimientals: ompliment, presentació i expedició.
1. L'ompliment de les actes i certificats dels PQPI impartits tant en centres educatius com en entitats, serà realitzada pels equips docents o, si és el cas, pel personal d'administració que corresponga. Esta documentació serà omplida utilitzant l'aplicació informàtica disposada a este efecte.
2. S'ompliran els documents següents, segons siga procedent:
- Acta
- Certificat acadèmic de Primer Nivell
- Certificat acadèmic de Segon Nivell per a alumnat provinent de la modalitat d'Aula i Aula Polivalent
- Certificat acadèmic de Segon Nivell per a alumnat provinent de les modalitats de Taller, Taller Polivalent o PQPI-Especial
- Proposada de títol de Graduat d'ESO per a Segon Nivell
- Certificat acadèmic provisional de Primer Nivell, segons model arreplegat com annex V a la present resolució de 15 de gener de 2010
- Acreditació d'Unitats de Competència
3. Per a l'ompliment d'estos documents se seguiran les instruccions següents:
A) Certificat acadèmic de Primer Nivell
El Certificat de Primer Nivell de PQPI s'omplirà, d'acord amb les actes corresponents, en els següents moments i situacions:
a) Una vegada conclòs i superat el Primer Nivell en el mes de juny.
b) Una vegada conclòs i superats els mòduls pendents.
c) Una vegada conclosa i superada la repetició del Primer Nivell, atenent igualment a les distintes convocatòries.
d) Per a la modalitat de Taller Polivalent, el certificat acadèmic de Primer Nivell s'omplirà a la conclusió i superació d'este, és a dir, finalitzat el segon curs d'esta modalitat. No obstant això, els alumnes que, finalitzat el primer curs, decidiren no cursar el segon d'esta modalitat, podran sol·licitar-ho.
e) Per a la modalitat de PQPI-Especial, el certificat acadèmic de Primer Nivell s'omplirà a la conclusió i superació d'este, és a dir, finalitzat el segon curs d'esta modalitat.
Aquells alumnes que no hagueren superat tots els mòduls integrants del Primer Nivell podran, no obstant això, obtindre el certificat en què es farà constar l'expressió «No superat» en els mòduls que corresponga. En este cas, el certificat s'omplirà a la conclusió del curs, encara que haja causat baixa abans de la conclusió d'este.
La nota mitjana del Primer Nivell (aritmètica, fins a les centèsimes), i obtinguda entre tots els mòduls integrants del programa excepte el de FCT, no podrà efectuar-se en el cas de no haver superat algun d'ells. El «No apte» en el mòdul de la FCT impedix, igualment, tant la superació del programa com l'obtenció de la mitjana.
El Certificat provisional el model del qual figura en l'annex V a la present resolució de 15 de gener del 2010 s'expedirà a efectes exclusius de la sol·licitud d'exempció de la prova d'accés als Cicles formatius de Grau Mitjà.
B) Certificat acadèmic de Segon Nivell de PQPI per a les modalitats d'Aula i Aula-Polivalent
El certificat acadèmic de Segon Nivell de PQPI s'omplirà, d'acord amb les actes corresponents, en els següents moments i situacions:
a) Una vegada conclòs i superat el Segon Nivell en el mes de juny.
b) Una vegada conclòs i superats els mòduls pendents.
c) Si és el cas, una vegada conclosa i superada la repetició del Segon Nivell.
Aquells alumnes que no hagueren superat tots els mòduls integrants del Segon Nivell podran, no obstant això, obtindre el certificat en què es farà constar l'expressió «No superat» en els mòduls que corresponga. En este cas, el certificat s'omplirà a la conclusió del curs, encara que haja causat baixa abans de la conclusió d'este.
Per a aquells alumnes que hagueren iniciat el PQPI amb 15 anys la nota mitjana del Primer Nivell no tindrà validesa a l'efecte de la prova d'accés als cicles formatius de grau mitjà fins a l'any natural en què estos alumnes complisquen els 17 anys d'edat.
C) Certificat acadèmic de Segon Nivell de PQPI per a alumnat provinent de les modalitats de Taller, Taller Polivalent o PQPI-Especial
Este model de certificat s'omplirà per a aquells alumnes que accedisquen al Segon Nivell provinents de les modalitats de Taller, Taller Polivalent o PQPI-Especial, i després d'haver superat el Primer Nivell d'elles.
Les condicions per al seu ompliment seran les mateixes que les indicades anteriorment per al certificat de Segon Nivell en les modalitats d'Aula i Aula Polivalent.
D) Acreditació d'Unitats de Competència
El centre docent o entitat on s'haja cursat el PQPI omplirà igualment les certificacions per a l'acreditació d'Unitats de Competència que es corresponguen amb els mòduls superats.
La versió de l'annex XIII-A a la resolució de 5 de juny de 2009, o reduïda, és per a programes que només hagen inclòs una qualificació i, en tot cas, algun mòdul complementari més.
La versió XIII-B a la resolució de 5 de juny de 2009, o extensa, és per a programes que hagen inclòs més d'una qualificació i algun mòdul complementari més.
Esta documentació serà omplida pels centres docents i entitats que impartisquen Programes de Qualificació Professional Inicial a la finalització del curs utilitzant l'aplicació informàtica disposada al respecte.
4. Els centres educatius i entitats col·laboradores adscrits a centres públics a efectes de l'expedició oficial de la documentació abans citada, la presentaran en suport magnètic per a facilitar la seua tramitació, en la secretaria del centre públic corresponent. No obstant s'adjuntarà una còpia de l'acta del programa firmada i segellada per la Inspecció educativa que quedarà arxivada en el centre receptor de la documentació. Una segona còpia de l'acta serà arxivada pel centre o entitat que haja impartit el programa.
5. Correspon als centres públics a què els siguen adscrits tant entitats com centres educatius que impartixen PQPI expedir, en nom de la Conselleria d'Educació els certificats, acreditacions i títols anteriorment citats.
Catorzé. Coordinació i tramitació de documents d'entitats i centres docents adscrits
Els centres públics a què els siguen adscrits tant entitats com centres docents que impartisquen Programes de Qualificació Professional Inicial tindran a càrrec seu les tasques següents:
1. La coordinació de la custòdia i arxiu dels documents que correspon al centre o entitat adscrit que impartisca Programes de Qualificació Professional Inicial.
2. L'expedició de les certificacions acadèmiques i d'acreditació d'unitats de competència i, si és el cas dels títols de Graduat i les seues certificacions provisionals, en nom de la Conselleria d'Educació.
3. El registre i arxiu d'una còpia de les actes, ordinàries i extraordinàries, de cada programa.ANNEX VI
Ampliació de l'Annex VI de la Resolució de 5 de juny de 2009 en el què es relacionen les possibles combinacions de qualificacions.

\* \* \* \* \* \* \* \* \* \* \*
ANEXO VI
Ampliación del Anexo VI de la Resolución de 5 de junio de 2009 en el que se relacionan las posibles combinaciones de cualificaciones.
